​ມີ​ການ​ໃຫ້​ຄຳ​ໝັ້ນ​ສັນ​ຍາ ອາ​ວຸດ​ໃໝ່​ຊະ​ນິດ​ໃດ​ແດ່ ແກ່​ຢູ​ເຄ​ຣນ ທີ່ກອງ​ປະ​ຊຸມ​ສຸດຍອດ ​ຂອງ​ອົງ​ການ​ເນ​ໂຕ້ 
ປະ​ທາ​ນາ​ທິ​ບໍ​ດີ​ໂຈ ໄບ​ເດັນ ສັນ​ຍາ​ຈະ​ໃຫ້​ການ​ຊ່ວຍ​ເຫຼືອ​ດ້ານ​ຄວາມ​ໝັ້ນ​ຄົງ ຕື່ມ​ອີກ 800 ລ​້ານ​ໂດ​ລາ ແກ່​ປະ​ເທດຢ​ູ​ເຄ​ຣນ 
ໃນຂະນະທີ່ພວກຜູ້ນຳຂອງອົງການເນໂຕ້ ພົບປະກັນຢູ່ນະຄອນມາດຣິດ ໃນອາທິດນີ້ ຢູເຄຣນກໍໄດ້ຮ້ອງ ຂໍອາວຸດຊະນິດໃໝ່ ເພື່ອເອົາຊະນະການຮຸກຮານຂອງຣັດເຊຍ ພວກເຮົາມາສຳຫຼວດເບິ່ງວ່າ ຢູເຄຣນໄດ້ຮ້ອງຂໍຫຍັງແດ່ ແລະມີຫຍັງແດ່ທີ່ປະເທດຕ່າງໆໄດ້ໃຫ້ຄຳໝັ້ນສັນຍາ ແລະໄດ້ຈັດສົ່ງໄປໃຫ້ແລ້ວ ໃນການຖະແຫຼງຕໍ່ບັນດາຜູ້ນຳຂອງອົງການເນໂຕ້ ຜ່ານທາງວີດີໂອ ໃນວັນພຸດທີ່ຜ່ານມານີ້ ປະທານາທິບໍດີຢູເຄຣນ ທ່ານໂວໂລດີເມຍ ເຊເລນສກີ ກ່າວວ່າ ທ່ານຕ້ອງການອາວຸດທີ່ກ້າວໜ້າທັນສະໄໝຕື່ມອີກ ທ່ານເວົ້າວ່າ “ໂດຍສະໜອງອາວຸດເຫຼົ່ານີ້ໃຫ້ແກ່ພວກເຮົາ ພວກທ່ານສາມາດທັບມ້າງກົນລະຍຸດຂອງຣັດເຊຍໄດ້ຢ່າງສິ້ນເຊີງໃນການທຳລາຍຫົວເມືອງຕ່າງໆ ແລະສ້າງຄວາມຢ້ານກົວໃຫ້ແກ່ພົນລະເຮືອນຊາວຢູເຄຣນນັ້ນ ” ຢູເຄຣນກ່າວວ່າ ຕົນຈຳເປັນຕ້ອງໄດ້ຮັບການສະໜອງອາວຸດເພີ້ມຂຶ້ນສິບເທົ່າເພື່ອຮັບມືກັບຄັງປືນໃຫຍ່ຈຳນວນມະຫາສານຂອງຣັດເຊຍ ອົງການເນໂຕ້ຍັງບໍ່ທັນສະໜອງອາວຸດຂະໜາດໜັກໃຫ້ແກ່ຢູເຄຣນເທື່ອ ນັ້ນຄືຄຳອະທິບາຍຂອງທ່ານຈິມ ທາວເຊັນ ອະດີດຮອງລັດຖະມົນຕີຊ່ວຍວ່າການກະຊວງປ້ອງກັນປະເທດສະຫະລັດ ຮັບຜິດຊອບໃນດ້ານນະໂຍບາຍຢູໂຣບແລະອົງການເນໂຕ້ ທ່ານທາວເຊັນ ກ່າວຕໍ່ວີໂອເອວ່າ “ນັ້ນບໍ່ແມ່ນໂດຍອົງການເນໂຕ້ເອງ ໃນຖານະທີ່ເປັນສະຖາບັນ ເພື່ອສະໜອງສິ່ງຂອງເຫຼົ່ານີ້ ມັນບໍ່ມີສິ່ງເຫຼົ່ານີ້ເລີຍ ແຕ່ພັນທະມິດຂອງເນໂຕ້ມີ ແລະດ້ວຍເຫດນີ້ ທາງອົງການເນໂຕ້ແມ່ນໃຫ້ການສະໜັບສະໜຸນຕໍ່ພັນທະມິດ ສະໜອງການຊ່ວຍເຫຼືອນັ້ນ ຖ້າເຂົາເຈົ້າຫາກສາມາດເຮັດໄດ້ ມັນມີອັດຕາວັດແທກກ່ຽວກັບອຸບປະສົງແລະອຸບປະທານ ແລະອັດຕາການຝຶກແອບທີ່ຈະຕ້ອງໄດ້ມີການບັນລຸເຊັ່ນດຽວກັນ ເມື່ອເວົ້າເຖິງເລື້ອງໄລຍະເວລາ ” ປະທານາທິບໍດີສະຫະລັດ ທ່ານໂຈ ໄບເດັນ ກ່າວວ່າ ແຜນການຊ່ວຍເຫຼືອໃໝ່ທາງທະຫານເພື່ອໃຫ້ການສະໜັບສະໜຸນ ພວມຖືກສົ່ງໄປຍັງປະເທດຢູເຄຣນ ທ່ານໄບເດັນ ກ່າວຕໍ່ພວກນັກຂ່າວທີ່ນະຄອນມາດຣິດ ໃນວັນພະຫັດມື້ວານນີ້ວ່າ “ອີກເທື່ອນຶ່ງ ສະຫະລັດພວມເປັນຜູ້ນຳທາງ ພວກເຮົາໄດ້ສະໜອງການຊ່ວຍເຫຼືອດ້ານຄວາມໝັ້ນຄົງເກືອບ 7 ຕື້ໂດລາ ນັບແຕ່ໄດ້ເຂົ້າຮັບຕຳແໜ່ງ ໃນໄລຍະສອງສາມມື້ຂ້າງໜ້ານີ້ ພວກເຮົາຕັ້ງໃຈທີ່ຈະປະກາດ ການຊ່ວຍເຫຼືອຕື່ມອີກ 800 ລ້ານໂດລາ ຮວມທັງລະບົບປ້ອງກັນທາງອາກາດທີ່ກ້າວໜ້າທັນສະໄໝຊະນິດໃໝ່ຂອງປະເທດຕາເວັນຕົກ ໃຫ້ແກ່ຢູເຄຣນ ປືນໃຫຍ່ໃນຈຳນວນເພີ້ມຕື່ມພ້ອມດ້ວຍລູກກະສຸນ ເຣດ້າທີ່ຕິດຕາມເບິ່ງການຍິງປືນໃຫຍ່ ລູກຈະຫຼວດໃນຈຳນວນເພີ້ມຕື່ມສຳລັບ ລະບົບຈະຫຼວດຫຼາຍລຳກ້ອງ HIMARS ທີ່ພວກເຮົາໄດ້ໃຫ້ແກ່ຢູເຄຣນໄປແລ້ວນັ້ນ ແລະລະບົບຈະຫຼວດ HIMARS ຈາກປະເທດອື່ນໆອີກເຊັ່ນດຽວກັນ ” ສະຫະລັດ ແລະອັງກິດຍັງໄດ້ສະໜອງລະບົບຈະຫຼວດທີ່ຍິງໄດ້ຫຼາຍລູກພ້ອມກັນ ຫຼື MLRS ໃຫ້ແກ່ຢູເຄຣນ ຢູ່ທີ່ປະເທດອັງກິດໃນອາທິດນີ້ ມີທະຫານຢູເຄຣນຫຼາຍກວ່າ 400 ຄົນໄດ້ຈົບຫຼັກສູດການຝຶກແອບໃນການນຳໃຊ້ລະບົບດັ່ງກ່າວ ຊຶ່ງຖືວ່າ ມີຄວາມສຳຄັນ ໃນການຕອບໂຕ້ຕໍ່ປືນໃຫຍ່ຂອງຣັດເຊຍ ນອກນັ້ນ ອັງກິດຍັງໄດ້ໃຫ້ຄຳໝັ້ນສັນຍາ ທີ່ຈະໃຫ້ການຊ່ວຍເຫຼືອພິເສດທາງທະຫານ 1 3 ຕື້ໂດລາແກ່ຢູເຄຣນ ໃນລະຫວ່າງກອງປະຊຸມສຸດຍອດ ຊຶ່ງຮວມກັນ ແລ້ວ ມີຍອດທັງໝົດຢູ່ 2 8 ຕື້ໂດລາ ອັນດັບ 2 ຮອງຈາກສະຫະລັດເທົ່ານັ້ນ ນາຍົກລັດຖະມົນຕີບໍຣິສ ຈອນສັນ ກ່າວວ່າ ມັນມີຄວາມສຳຄັນຫຼາຍທີ່ປະເທດພາຄີຕາເວັນຕົກອື່ນໆ ໃຫ້ການຊ່ວຍເຫຼືອເພີ້ມຕື່ມແກ່ຢູເຄຣນ ສຳລັບປະເທດຝຣັ່ງກໍໄດ້ປະກາດແຜນການ ທີ່ຈະສົ່ງລະບົບປືນໃຫຍ່ຊີຊາທີ່ຍິງໄດ້ໃນໄລຍະໄກໄປໃຫ້ຢູເຄຣນຕື່ມອີກ ມີລາຍງານວ່າ ຢູເຄຣນໄດ້ນຳໃຊ້ອາວຸດເຫຼົ່ານີ້ຢູ່ເຂດແຄມຝັ່ງຂອງທະເລດຳໃກ້ກັບເກາະງູ ຊຶ່ງກຳລັງຣັດເຊຍໄດ້ຖອນອອກໄປໃນວັນພະຫັດວານນີ້ ຫຼັງຈາກຢູເຄຣນໄດ້ທຳການໂຈມຕີຊ້ຳແລ້ວຊ້ຳອີກ ເຢຍຣະມັນໄດ້ສັນຍາທີ່ຈະຈັດສົ່ງລົດຖັງຕໍ່ຕ້ານເຮືອບິນ 15 ຄັນໄປໃຫ້ໃນເດືອນກໍລະກົດ ຫຼັງຈາກໄດ້ມີການຊັກຊ້າມາຫຼາຍໆເທື່ອ ສະເປນກໍກຳລັງພິຈາລະນາທີ່ຈະສົ່ງລົດຖັງລຽວປາດ ທີ່ເຮັດໂດຍເຢຍຣະມັນ 40 ຄັນ ໄປໃຫ້ ແຕ່ຕ້ອງໄດ້ຮັບການເຫັນດີຈາກເຢຍຣະມັນກ່ອນ ສ່ວນໂປແລນກ່າວວ່າ ຕົນໄດ້ສະໜອງອາວຸດແລະອຸບປະກອນທາງທະຫານໃຫ້ແກ່ຢູເຄຣນໄປແລ້ວ ໃນມູນຄ່າ 1 7 ຕື້ໂດລາ ຮວມທັງລົດຖັງສະໄໝໂຊຫວຽດ T-72 ປືນໃຫຍ່ຮາວວິດເຊີແລະລູກສອນໄຟຍິງຈາກພື້ນດິນຫາອາກາດ ສະໂລວາເກຍໄດ້ບໍລິຈາກລະບົບປ້ອງກັນທາງອາກາດ S-300 ໃຫ້ແກ່ຢູເຄຣນໃນເດືອນເມສາຜ່ານມາ